钦定古今图书集成/明伦汇编/官常典/第662卷 > 《与李教授书》前人
## 钦定古今图书集成/明伦汇编/官常典/第662卷 > 《与李教授书》前人

窃惟朝廷兴建学官，以养天下之士，使州之士以学
于州，县之士以学于县，以便其仰事俯育之私，而非
以别异之也。然其制财用之法，所谓赡学钱者，盖州
县通得用之。今执事之议于提学司曰：“业于州者得
食于县官，而业于县者无与焉。”以熹观之，朝廷立学
养士之意，与夫制财用之法，似皆不如此。今且置此
而以私言之。盖朝廷以执事宜为人师，故以执事教
泉之人为上者，执事固不得而尽教之，虽使教不能
尽，亦不愈于坐而弃之乎？今执事之议曰：“使县之任
其费，执事以为县，将取之于民者悉矣。”今兹民力困
竭，官吏愁劳，日不暇给，而责之以此，是其不能有以
教，而将直弃之明甚，于执事不为有补，执事何苦而
必行之以弃此县之人也？如曰县学所以教者不能
如州，则诸县者熹所不能知，如熹所领学，其诵说课试大小条科，熹自以为亦无甚愧于执事之门，而其
师生相接之勤，则窃自隐度，以为虽执事力或有所
未能也。谓宜得在假借之域，而反以例削之，使不得
自尽，此何说哉？熹巳具公状申禀，而以此私于左右。
伏惟“思究朝廷立学养士之意，而考其制财用之法，
痛念吏民之艰弊，而深察熹之所领，其于州县有异
焉。于不可与之中捐而与之，亦所以视高明之意有
在，而不专于己胜，足以劝其能者，而不能者知所厉
焉，又况理法有可与者乎？”干冒威严，不胜皇恐。